<classify> NA CHRISTINA GAULUHANGA,DAR ES SALAAM SERIKALI imeandaa mpango mkakati wa miaka mitano kuhakikisha vitendo vya ukeketaji vinatokomezwa, huku ikitaja Mkoa wa Manyara kuwa kinara wa matukio hayo. Akizungumza na waandishi wa habari jana kuhusu maadhimisho ya Siku ya Kimataifa ya Kuzuia Ukeketaji inayofanyika leo, Mkurugenzi wa Maendeleo ya Watoto wa Wizara ya Afya, Maendeleo ya Jamii, Jinsia, Wazee na Watoto, Magreth Musai, alisema mpango huo wa mwaka 20172022 utasaidia kupunguza matukio hayo kwa asilimia 50 ifikapo mwaka 2022. Alisema mpango kazi huo umeainisha maeneo nane muhimu, mojawapo ikiwa ni kuondoa mila na desturi zenye madhara. Mikoa inayoongoza kwa ukeketaji na asilimia zake kwenye mabano kuwa ni Manyara 58, Dodoma 47 na Arusha 41, alisema. Magreth aliongeza kuwa takwimu za Tafiti ya Idadi ya Watu na Afya TDHS 2010, zinakadiria ukeketaji kwa wasichana na wanawake wenye umri wa miaka 15-49 kuwa ni asilimia 14.6, hali inayoonyesha kupungua ukilinganisha na asilimia 17.9 ya mwaka 1996. Pia alisema takwimu hizo kwa mwaka 20152016 zinaonyesha kiwango cha ukeketaji kwa wanawake na watoto kimepungua kutoka asilimia 14.6 ya mwaka 2010 hadi kufikia asilimia 10. Kwa upande wake, Kaimu Mkurugenzi wa Jinsia kutoka wizara hiyo, Julius Mbilinyi, alisema Serikali imetunga sera, sheria, miongozo na kuandaa mikakati mbalimbali katika jitihada za kupambana na tatizo hilo. Malengo yetu ni kupunguza vitendo vya ukatili kutoka asilimia 39 mpaka asilimia 20 na kutoa mafunzo mbalimbali ambapo hadi kufikia mwaka 2016, jumla ya wasichana 2,331 walipatiwa mafunzo huku wanafunzi wa kike 46 walikimbia ukeketaji, alisema Mbilinyi.  <topic>: kitaifa 